钦定古今图书集成/明伦汇编/官常典/第638卷 > 《赐诸州刺史以题座右》〈有序〉元·宗
## 钦定古今图书集成/明伦汇编/官常典/第638卷 > 《赐诸州刺史以题座右》〈有序〉元·宗

开元十六年，帝自择廷臣为诸州刺史：许景先治虢州，源光裕郑州，寇泚宋州，郑温琦邠州，袁仁恭杭州，崔志廉襄州，李昇期邢州，郑放定州，薛挺湖州，裴观沧州，崔诚遂州，凡十一人行。诏宰相、诸王、御史以上祖道洛滨，盛供具，奏太常乐帛舫水嬉，赐诗令题座右，且给纸笔，令自赋焉。

眷言思共理，鉴共想维良。猗欤此推择，声绩著周行。
贤能既俟进，黎献实伫康。视人当如子，爱人亦如伤。
讲学试诵论，阡陌劝耕桑。虚誉不可饰，清知不可忘。
求名迹易见，安贞德自彰。讼狱必以情，教民贵有常。
恤惸且存老，抚弱复绥强。勉哉各祗命，知予眷万方。